نادر شاہ کا مغلیہ سلطنت پر حملہ

نادر شاہ (عہد حکومت: 8 مارچ 1736ء– 20 جون 1747ء) سلطنت افشار کا بانی اور شہنشاہ فارس تھاجس نے اپنی سلطنت کی حدود میں اضافہ کرنے اور مغلیہ سلطنت کے زوال کو دیکھتے ہوئے مئی 1738ء میں مغلیہ سلطنت کے شمال مشرقی صوبوں پر لشکرکشی شروع کی۔ اِن حملوں میں وہ مارچ 1739ء تک مغلیہ سلطنت کے دار الحکومت دہلی تک جا پہنچا۔

## ہندوستان پر لشکرکشی کے اسباب

### نادر شاہی حملے سے قبل ہندوستان کے سیاسی حالات اور نادرشاہی حملے کے اسباب

* مزید پڑھیں: '''نظام الملک آصف جاہ اول'''، **[[محمد شاہ]]**، نادر شاہ، ** [[محاصرہ قندھار 1737ء]]**

اپریل 1737ء میں نادر شاہ نے قندھار کا محاصرہ شروع کر لیا جو 24 مارچ 1738ء تک جاری رہا۔ قندھار کے اِس محاصرے کے دوران نادر شاہ کی فتح پر شاہ حسین ہوتک کی حکومت ختم ہو گئی اور ایران] سے ہوتکی سلطنت کا خاتمہ ہو گیا۔ محاصرہ قندھار 1737ء کے دوران افغانوں کی ایک بہت بڑی تعداد ہندوستان کے مضافات کی جانب ہجرت کرگئی اور وہاں پناہ حاصل کرلی۔ نادر شاہ جس نے تمام افغانوں کو ختم کرنے کا تہیہ کر رکھا تھا، نے اپنے ایک خفیہ نمائندے علی مردان خان کو سفیر بنا کر ہندوستان کے مغل شہنشاہ محمد شاہ کے دربار میں بھیجا تاکہ غزنی کے قریب مغل سرحد میں سے افغان مفرورں کے داخلے کو روکنے اور مغل سلطنت میں پناہ حاصل کرنے والے افغانوں کو ہندوستان سے نکال باہر کردینے کے متعلق نادر شاہ کا پیغام پہنچائے۔ محمد شاہ نے ایلچی علی مردان خان کی خوب آؤ بھگت کی اور اُس کو یقین دہانی کروا کر دہلی سے رخصت کیا کہ افغان باغیوں کو ہندوستان میں داخل ہونے سے روکنے کے لیے مؤثر اقدامات کیے جائیں گے اور ایرانی سرحدوں پر تازہ دم فوجی دستے روانہ کیے جائیں گے تاکہ مغل سرحدوں سے افغان باغی داخل نہ ہوسکیں۔

تاہم نادر شاہ کی اِس سفارت سے متعلق محمد شاہ کی یقین دہانی ناکام رہی اور وعدہ کی پاسداری نہ کی گئی۔ چنانچہ نادر شاہ نے محمد خاں ترکمان کی قیادت میں پہلے کی طرح ایک درخواست نما پیغام محمد شاہ کی جانب ہندوستان روانہ کیا اور یہ سفارت بھی مغل شہنشاہ کی طرف سے اِمداد کی یقین دہانیوں کی تجدید کے ساتھ واپس آگئی۔ تاہم اِس کے کچھ عرصہ بعد افغان باغی دستوں کی صورت میں دوبارہ قندھار کی طرف ہجرت کرگئے جو نادر شاہ کی سلطنت کا حصہ بن چکا تھا۔ افغان باغی قندھار، کابل اور غزنی میں مقیم ہو گئے جبکہ مغل شہنشاہ کی طرف سے اِن افغان باغیوں کی پیش قدمی کو روکنے کے لیے کوئی اقدامات نہیں کیے گئے تھے۔ اِن اقدامات سے نادر شاہ مغل شہنشاہ محمد شاہ کی عدم پروائی اور ناکام یقین دہانیوں پر طیش میں آگیا ۔ اِس پر محمد شاہ کی سرد مہری نے مزید نادر شاہ کے غصے کو ہوا دی۔ چنانچہ نادر شاہ نے تیسری بار سفارت ایک ایرانی امیر کے تحت اِس ہدایت کے ساتھ ہندوستان روانہ کی کہ وہ دہلی میں چالیس روز سے زیادہ قیام نہ کرے۔

لیکن مغل دربار کی جانب سے سفیر کو ایک سال تک بغیر کوئی جواب دیے دہلی میں روکے رکھا گیا۔ نادر شاہ نے سخت احکامات جاری کیے کہ ایلچی مغل دار الحکومت دہلی کو فوری طور پر چھوڑ دے ۔ چنانچہ ایرانی سفیر نے ایسا ہی کیا اور مغل شہنشاہ اور وزیروں سے کسی قسم کا جواب وصول کیے بغیر دہلی چھوڑ دیا۔ اِس اثناء میں مغل دربار دو دھڑوں میں تقسیم ہو چکا تھا کیونکہ مغل مرہٹوں کے ساتھ جنگوں میں مصروف تھے۔ مغل دربار کا ایک دھڑا خانِ دوراں کی قیادت میں تھا جو ہندوستانی افواج کا سپہ سالار تھا اور اِس کو مغل شہنشاہ محمد شاہ کی حمایت بھی حاصل تھی۔ دربار کا دوسرا دھڑا چِن قلیچ خان نظام الملک آصف جاہ اول کی قیادت میں تھا جو اُس وقت دکن کا صوبیدار تھا۔

نادر شاہ کی تین سفارتوں کو مغل دربار میں عدم پزیرائی کی ایک بڑی وجہ یہ بھی تھی کہ مغل شہنشاہ محمد شاہ نادر شاہ کے مطالبات کو کوئی اہمیت نہیں دیتا تھا اور نادر شاہ کو خاندان افشار سے ہونے کے باعث تختِ ایران کا جائز وارث (شہنشاہ) تسلیم کرنے میں اپنی شان سے کمتر سمجھتا تھا۔ مغلوں کی توانائیاں‘ مرہٹوں کے حملوں کی پیدا کردہ مشکلات کو رفع کرنے میں صرف ہو رہی تھیں اور غالباً ہندوستانی سرحدوں کے لیے دستے مخصوص یا علاحدہ نہیں کیے جا سکتے تھے جو اُس وقت غزنی اور کابل تک پھیلی ہوئی تھیں۔ تاہم ہو سکتا ہے کہ ایرانی شہنشاہ ہندوستانی شہنشاہ کے فریبی اور دغا باز روئیے کے باعث مشتعل ہو چکا تھا اور اُس نے اِسے اپنی بادشاہت کے خلاف ایک براہِ راست حملہ تصور کیا تھا۔ اِسی دور میں نادر شاہ کو مغل دربار کے ناراض امرا نظام الملک آصف جاہ اول اور سعادت خاں کی طرف باقاعدہ خطوط موصول ہوئے جن میں نادر شاہ کو دعوت دی گئی کہ وہ ہندوستان کی طرف پیش قدمی کرکے امیر تیمور کے خاندان کو ختم کرتے ہوئے بذاتِ خود ہندوستان کی حکومت کی باگ دوڑ سنبھال لے۔

### ہندوستان پر لشکرکشی کا آغاز
* مزید پڑھیں: '''جنگ کرنال 1739ء'''، '''جنگ درہ خیبر، 1738ء'''[تصغیر|221x221px|[نادر شاہ جنگ کرنال 1739ء کے دوران]][تصغیر|[دہلی میں قتل عام کے دوران نادر شاہ اپنی افواج کے ہمراہ]]
اپنی سلطنت کے وقار کو جِلا بخشنے اور ہندوستان سے موصول ہونے والے خطوط کی حوصلہ افزائی کے باعث مئی 1738ء میں نادر شاہ نے ہندوستان پر حملہ کرنے کا اِرادہ کر لیا اور قزلباشوں‘ جارجیائی‘ ترکوں‘ خراسانیوں اور بلخی سپاہیوں پر مشتمل ایک لاکھ پچیس ہزار گھڑ سوار فوج کے ہمراہ 10 مئی 1738ء کو قندھار سے کُوچ کیا۔ یہ سب سپاہی مشقت اور سختیوں کے عادی تھے۔ایرانی افواج نے ماخور کے نام سے مشہور ندی کو پارکیا جو اُس وقت ایران اور ہندوستانی سلطنتوں کے مابین سرحد کا کام دیتی تھی اور زابلستان کے دار الحکومت غزنی کا راستہ اختیار کیا۔ غزنی کا حاکم معززینِ شہر کے ہمراہ نہایت قیمتی تحائف کے ساتھ نادر شاہ سے ملاقات کرنے آیا اور اپنی اطاعت پیش کی۔ ایرانی افواج ایک متلاطم سمندر کی لہروں کی طرح آگے بڑھی تھی‘ لہٰذا حاکم غزنی نے سوچا کہ اِس لشکر کی مزاحمت کرنا اُس کے بس سے باہر ہے، سو غزنی شہر کے دروازے کھول دیے گئے۔ نادر شاہ اپنے آدمیوں کے حفاظتی دستے مقرر کرنے کے بعد کابل کی جانب عازمِ سفر ہوا جہاں اُس وقت ایک ستر سالہ مغل حاکم امیر شیر دل خاں تعینات تھا۔

نادر شاہ کی آمد سے قبل ہی امیر شیر دل خاں کابل سے پشاور روانہ ہو گیا تھا۔ کابل کے معززین شہر ایک جماعت کی صورت میں شہنشاہ کو سلام کے واسطے آئے اور شایانِ شان استقبال کیا۔ لیکن حاکم کابل نے زبردست مزاحمت کی اور چھ ہفتے تک کابل کا محاصرہ جاری رہا۔ امیر شیر دل خاں کو گرفتار کر لیا گیا اور نادر شاہ نے افراتفری کا فائدہ اُٹھاتے ہوئے کابل کے زبردستی دروازے کھلواتے ہوئے نادرشاہی پرچم لہرا دیے۔بعد ازاں امیر کابل کو بیٹوں سمیت قتل کر دیا گیا۔ کابل سے پچیس لاکھ روپئے اور بیس لاکھ سے زائد مالیت کے اثاثے جن میں طلائی جڑاؤ سے مزین چار ہزار مکمل زرہ ہائے بکتر‘ چار ہزار چمکدار آہنی زرہیں، چار ہزار گھوڑوں کے ساز اور بہترین ملبوسات اور پارچہ جات کی بیش بہا تعداد کا خزانہ حاصل ہوا۔ یہ خزانہ دراصل مغل شہنشاہ شاہ جہاں نے کابل میں اپنے عہد میں رکھوایا تھا۔

### [[نادر شاہ]] کا قیام [[کابل]] اور [[جلال آباد]] کی مہم
کابل کی مہم کے بعد نادر شاہ سات مہینے کابل میں ہی مقیم رہا۔ کابل میں یہ اقامت محض ہندوستان پر لشکرکشی کی تیاری میں صرف ہوئی۔ اس دوران مغل دربار کے غدار امرا کی فراہم کردہ خبروں کی بنیاد پر ہندوستان پر لشکرکشی کے لیے اپنے منصوبوں کو پروان چڑھانے میں گزارا اور اُس کے مخبر ہندوستان کے دوسرے اہم مقامات پر دریائے جمنا کے مغرب میں موجود تھے۔ دریں اثناء ایک دوسرا ایلچی جسے کابل کے متعدد سرداروں کے ہمراہ شرط ِ آخر کے ساتھ دہلی دربار کی طرف روانہ کیا گیا تھا‘ اُسے ہندوستان کی طرف جاتے ہوئے راستے میں حاکم جلال آباد‘ میر عباس نے قتل کر دیا اور سرداروں کو واپس کابل جانے پر مجبور کر دیا۔حاکم جلال آباد میر عباس کی اِس حرکت پر نادر شاہ آگ بگولہ ہوکر جلال آباد روانہ ہوا اور قلعہ پر حملہ کرتے ہوئے شہر پر قبضہ کر لیا۔ حاکم میر عباس کو اُن سب ہندوستانیوں سمیت ہلاک کروا دیا جنھوں نے اُس کا ساتھ دیا تھا۔ میر عباس کے خاندان کو پابہ زنجیر کرکے شاہی پڑاؤ کی طرف روانہ کر دیا گیا۔

## مزید دیکھیے
* نادر شاہ
* محمد شاہ

## حوالہ جات

زمرہ:1738ء کے تنازعات
زمرہ:1739ء کے تنازعات
زمرہ:تاریخ دہلی
زمرہ:جارجیا کی جنگیں
زمرہ:دہلی میں اٹھارویں صدی
زمرہ:مغلیہ سلطنت سے وابستہ معرکے
زمرہ:مغلیہ سلطنت میں 1730ء کی دہائی
زمرہ:ہندوستان میں 1739ء
زمرہ:مغلیہ سلطنت کی جنگیں
زمرہ:ویکی ڈیٹا سے مطابقت رکھنے والی مختصر تفصیل